CELEX: 32020D1114
Language: hu
Date: 2020-07-23 00:00:00
Title: A Tanács (EU) 2020/1114 végrehajtási határozata (2020. július 23.) az Eurojust eljárási szabályzata módosításainak jóváhagyásáról

29.7.2020   
               
               
                  HU
               
               
                  Az Európai Unió Hivatalos Lapja
               
               
                  L 244/13
               
            
         A TANÁCS (EU) 2020/1114 VÉGREHAJTÁSI HATÁROZATA
         (2020. július 23.)
         az Eurojust eljárási szabályzata módosításainak jóváhagyásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Unió Büntető Igazságügyi Együttműködési Ügynökségéről (Eurojust) és a 2002/187/IB tanácsi határozat felváltásáról és hatályon kívül helyezéséről szóló, 2018. november 14-i (EU) 2018/1727 európai parlamenti és tanácsi rendeletre (1) és különösen annak 5. cikke (5) bekezdésére,
         tekintettel az Eurojust 2019. december 20-án elfogadott eljárási szabályzatára (2),
         mivel:
         
                     (1)
                  
                  
                     Az Eurojust testülete (a továbbiakban: a testület) az (EU) 2018/1727 rendelet 5. cikke (5) bekezdésével és az Eurojust eljárási szabályzatának (a továbbiakban: az eljárási szabályzat) 18. cikkével összhangban az igazgatótanácsnak vagy a testületi tagok egyharmadának a javaslatára – ugyanolyan eljárás keretében, amelyben az eredetileg elfogadásra került –módosíthatja az eljárási szabályzatot. Az eljárási szabályzat említett módosításait a Tanácsnak végrehajtási jogi aktusok útján kell jóváhagynia.
                  
               
                     (2)
                  
                  
                     Az eljárási szabályzat módosításainak tervezetét a testület az (EU) 2018/1727 rendelet 5. cikkének (5) bekezdésével összhangban 2020. július 14-én jóváhagyta.
                  
               
                     (3)
                  
                  
                     Az eljárási szabályzat módosításait a Tanácsnak jóvá kell hagynia.
                  
               
                     (4)
                  
                  
                     Dániára nézve nem kötelező az (EU) 2018/1727 rendelet, ezért Dánia nem vesz részt ennek az (EU) 2018/1727 rendeletet végrehajtó határozatnak az elfogadásában és alkalmazásában.
                  
               
                     (5)
                  
                  
                     Írországra nézve kötelező az (EU) 2018/1727 rendelet, ezért Írország részt vesz ennek az (EU) 2018/1727 rendeletet végrehajtó határozatnak az elfogadásában és alkalmazásában,
                  
               ELFOGADTA EZT A HATÁROZATOT:
         
            1. cikk
            A Tanács jóváhagyja az Eurojust eljárási szabályzatának e határozathoz csatolt módosításait.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. július 23-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 295., 2018.11.21., 138. o.
         
         
            (2)  HL L 50., 2020.2.24., 1. o.
         
      
      
         
            MELLÉKLET
            AZ EUROJUST ELJÁRÁSI SZABÁLYZATÁNAK MÓDOSÍTÁSAI
            AZ EUROJUST TESTÜLETE,
            tekintettel az Európai Unió működéséről szóló szerződésre és különösen annak 85. cikkére,
            tekintettel az Európai Unió Büntető Igazságügyi Együttműködési Ügynökségéről (Eurojust) és a 2002/187/IB tanácsi határozat felváltásáról és hatályon kívül helyezéséről szóló, 2018. november 14-i (EU) 2018/1727 európai parlamenti és tanácsi rendeletre (1) (a továbbiakban: az Eurojust-rendelet) és különösen annak 5. cikke (5) bekezdésére,
            tekintettel az Eurojust eljárási szabályzatára (2) (a továbbiakban: az eljárási szabályzat), amelyet a Tanács a 2019. december 19-i (EU) 2019/2250 végrehajtási határozattal (3) jóváhagyott, az Eurojust testülete pedig 2019. december 20-án elfogadott, és különösen annak 2., 3., 5. és 18. cikkére,
            mivel:
            Az Eurojust-rendelet 5. cikkének (5) bekezdésével és az eljárási szabályzat 18. cikkével összhangban a testület az igazgatótanácsnak vagy a testületi tagok egyharmadának a javaslatára módosíthatja az Eurojust eljárási szabályzatát, ugyanolyan eljárás keretében, mint amellyel az eredetileg elfogadásra került. Bármely módosításhoz a testület tagjainak kétharmados többsége szükséges. Amennyiben kétharmados többséggel nem sikerül megállapodásra jutni, a határozatot egyszerű többséggel kell meghozni a testület következő ülésén.
            A tagállamok a Covid19-világjárványra reagálva több rendkívüli megelőző és a járvány megfékezésére irányuló intézkedést hoztak. Az említett intézkedések nagyban megnehezítik, illetve lehetetlenné teszik, hogy a testület tagjai személyesen jelen legyenek az Eurojust székhelyén – vagy bármely alternatív helyszínen – megrendezett testületi üléseken. Ez pedig megnehezíti az eljárási szabályzat 6. cikkének (1) bekezdésében előírt határozatképesség elérését és a testület számára a hivatalos ülések megtartását és a döntéshozatal garantálását.
            Az intézményi üzletmenet-folytonosság biztosítása érdekében szükségessé vált, hogy az eljárási szabályzat lehetővé tegye, hogy a testület technikai eszközök segítségével – többek között videokonferencia keretében – tartson üléseket olyan esetekben, amikor a testület tagjai által nem befolyásolható rendkívüli események vagy körülmények miatt nem tud az eljárási szabályzat 2. és 3. cikkében, 5. cikkének (2) bekezdésében, valamint 6. cikkének (1) bekezdésében foglalt követelményeknek megfelelően ülést tartani,
            A KÖVETKEZŐKÉPPEN HATÁROZOTT:
            
               1. cikk
               Az eljárási szabályzat módosítása
               Az eljárási szabályzat 2. cikke a következőképpen módosul:
               
                            
                        
                        
                           a cikk a következő új (13) bekezdéssel egészül ki:
                           
                              „Az ezen eljárási szabályzat 5. cikke (2) bekezdésének második albekezdésében foglalt követelményekkel összhangban a testületnek az elnök megválasztása céljából tartott ülései technikai eszközök segítségével – többek között videokonferencia keretében – is megrendezhetők. Az említett technikai eszközöknek lehetővé kell tenniük, hogy a testület tagjai elektronikusan, név nélkül szavazzanak, egyrészről a titkosság garantálása, másrészről a szavazásban való részvételük ellenőrzése érdekében. E cikk többi rendelkezését értelemszerűen alkalmazni kell az említett ülésekre.”.
                           
                        
                     Az eljárási szabályzat 3. cikke a következőképpen módosul:
               
                            
                        
                        
                           a (3) bekezdés helyébe a következő szöveg lép:
                           
                              „Az elnök megválasztására vonatkozó, ezen eljárási szabályzat 2. cikkének (3)–(13) bekezdésében leírt eljárás értelemszerűen alkalmazandó az alelnökök megválasztására, e cikk (4) bekezdésének sérelme nélkül.”.
                           
                        
                     Az eljárási szabályzat 5. cikke a következőképpen módosul:
               
                            
                        
                        
                           a (2) bekezdés a következő második albekezdéssel egészül ki:
                           
                              „Abban az esetben, ha a testület a tagjai által nem befolyásolható rendkívüli események vagy körülmények (vis maior) miatt nem tud az eljárási szabályzat e cikkében foglalt követelményeknek megfelelően ülést tartani, a testület úgy határozhat, hogy az eljárási szabályzat 7. cikkével összhangban technikai eszközök segítségével – többek között videokonferencia keretében – tartja meg az üléseit. A testületnek kell határoznia arról, hogy ez az intézkedés milyen időtartamra szól. A testület ezen határozata megújítható mindaddig, amíg a rendkívüli események vagy körülmények (vis maior) fennállnak. A testület ezen üléseit azzal a feltétellel lehet megrendezni, hogy a rendelkezésre álló technikai eszközök – a tanácskozások testületiségének garantálása érdekében – biztosítják a testület tagjainak azonosíthatóságát és a megbeszélésekben való részvételét. Ezen eljárási szabályzat 5. és 6. cikkének rendelkezéseit értelemszerűen alkalmazni kell az említett ülésekre.”.
                           
                        
                     
            
               2. cikk
               Hatálybalépés és kihirdetés
               Az Eurojust eljárási szabályzatának e módosításai az elfogadásuk napján lépnek hatályba.
               Az eljárási szabályzat e módosításait ki kell hirdetni az Európai Unió Hivatalos Lapjában.
            
            
               (1)  HL L 295., 2018.11.21., 138. o.
            
            
               (2)  HL L 50., 2020.2.24., 1. o.
            
            
               (3)  HL L 336., 2019.12.30., 309. o.